钦定古今图书集成/方舆汇编/职方典/第1115卷 > 形胜附
## 钦定古今图书集成/方舆汇编/职方典/第1115卷 > 形胜附

本府

“江汉为池，扼束江湖，襟带吴楚，地居要区，控接湘川，边带汉、沔。雍、梁津要，连岘吞云。黄鹄矶边，江峭山险，南抵五岭，北通襄汉。墉山而城，堑江而池，山川包络，气象万千，东连西控，巩固万年。”江夏县。〈附郭。〉

西有长江之险，东有九峰之隘，山川环护，风气攸锺，实郊署之内奥，都邑之纲纪也。

武昌县

《学记》“前瞰南湖，北枕大江。”

《史记》：“北背汉水，南镇雉峰。西山锁樊口之险，凤台塞石盘之流。”

《庾信赋》“龙蟠凤集之乡。”

《王述》：“江东镇戍之中，非但捍御上流而已，缓急赴告，骏奔不难。”

《张魏公中原声援》，络绎可通。

《玉海》：“一江天堑，万骑云屯。” 孙吴都之，尝为重镇钤记，莲荷浮水之状。

薛氏地襟江沔，依阻湖山，左控庐淝，右连襄、汉。北人南牧，尝出此，以袭豫章。

南瞰湖水，北枕大江，地襟江沔，依阻湖山，左控庐、淝，右连襄、汉，此《武昌形胜》之大略也。

嘉鱼县

县治自东南，蜿蜒扶舆，磅礡郁积，龙潭鱼岳，浮西江之坽。南则湖坦为腹，而马鞍、牛首峡然矫其两翼。“三楚” 属邑之秀，斯其选矣。

蒲圻县

县治凤凰蹲其前，龙翔峙其北，东则丰财耸秀，西则马鞍关锁而叠秀、金台诸冈，蜿蜒城内，陆水、蒲河襟带萦绕，形势之固，亦盛矣哉！

咸宁县

咸当鄂之上游，而绾毂其口，唇齿辅车，实相倚赖。今崇墉完堞，屹屹言言，民稍奠枕矣。

崇阳县形胜无考

通城县

背隽水，面银山，东连幕阜黄龙之奇，西挹衡岳洞庭之胜，“元鸟黄鹤拱于前，铁束龙窖” 枕于后，诚胜境也。

兴国州

州城最小，东西关附焉。西北山麓也，南北皆湖，然阻鄂盘江，跨峙庐阜，湖山表里，称雄一方矣。《大冶县》

《古钤记》“山从长乐，水出含香。面对千秋，永为康泰。”

元伯颜《鄂议》：“襟山带江，江湖隩区。”

《虞集记》：“江湖之表，山川包络，形气涵蓄。”

“千秋叠嶂” ，森列于前；长乐诸山，环拥于后。𣲗源之水，春夏为湖，则弥漫灏渺，远接天碧。秋冬为港，则旋转曲折，而莫知其所从出。

通山县

前列翠屏，后枕罗阜。东南扼九宫之崔巍，西北环散水之险阻。